Papersnake/gushiwen huggingface dataset:
宋江都研
高似孙（宋代）

数寸清纯玉不如，入波陶发冷萧疏。千金烂抵荆山鹊，一璞深刳渭水鱼。

墨带花香临近涧，泓沉灯影了残书。从来端歙难优劣，名下真成士不虚。
登金陵钟山绝顶
吴龙翰（宋代）

万仞钟山著屐登，中原今隔几崚嶒。
自怜不及天边雁，岁逐春风到八陵。
夏过北兰寺 其二
朱载震（清代）

短栅逶迤曳履行，晚飔摇飏葛衣轻。老僧送客烟江外，一鸟啼残落照明。
恸立斋先生
车若水（宋代）

元元含望久，及是事方新。
四海看更化，皇天忍误人。
多于閒论议，得听古经纶。
岂不怀斯世，吾今爱此身。
和黄鲁直送茶二首
孔武仲（宋代）

喜君屡致云溪茗，值我正校琅函书。
饮罢清风生肘腋，吟成碧海登明珠。
谁能墦间享膏腴，只意林泉身自如。
他年远别归贺监，乞取茶山比镜湖。
铜雀台
允礼（清代）

台荒人去杳难留，遗迹苍茫不可求。当日桥陵尽西望，于今漳可自东流。

香消罗绮寒云合，地歇笙歌野草秋。毕竟君王归未得，空余烟外夕阳愁。
南岳弥陀和尚赞
释德洪（宋代）

与之食则食，与之衣则衣。无衣衣木叶，无食食土泥。

为人汲樵牧，仅存骨与皮。其道不可致，天子南向师。

出家有如子，我亦著伽梨。
次韵赵景明呈许明府
喻良能（宋代）

卜昼开英集，瑶林映珷玞。
顾惭梅隐吏，缪接范莱芜。
官柳春犹浅，江梅韵亦孤。
他年想风味，应有汭川图。
云边喜潘兄见访
刘宰（宋代）

年衰病愈难，学废朋来少。
闻子剥啄声，慰我精庐悄。
高谈极今古，远识到微眇。
愿君缄此言，勿贻俗子诮。
有所思
李白（唐代）

我思仙人，乃在碧海之东隅。
海寒多天风，白波连山倒蓬壶。
长鲸喷涌不可涉，抚心茫茫泪如珠。
西来青鸟东飞去，愿寄一书谢麻姑。
送刘侍御赴令公行营
韩翃（唐代）

东城跃紫骝，西路大刀头。上客刘公干，元戎郭细侯。

一军偏许国，百战又防秋。请问萧关道，胡尘早晚收。
暮雪
大须（清代）

日夕北风紧，寒林噤暮鸦。
是谁谈佛法，真个坠天花。
呵笔难临帖，敲床且煮茶。
禅关堪早闭，应少客停车。
谢王庶轲秀才见赠诸篇
文同（宋代）

览君山中诗，多有赠我篇。
感此意爱厚，使我将潸然。
世态日衰薄，交道君独全。
岂若贱丈夫，心丑貌甚妍。
我已婴组绶，君方傲林泉。
出处虽有殊，所乐同一天。
更漏子
许棐（宋代）

泪淹红，腮褪粉。等得玉销花损。羞阮凤，怯筝鸾。指寒无好弹。

一庭雪。半窗月。又是独眠时节。孤枕怨，小屏愁。天涯梦里游。
借韵咏城南书舍呈倚云楼公
袁士元（元代）

晓倚吟窗曙色开，江头野趣亦佳哉。平芜宿鸟冲烟起，远浦春帆带雨来。

閒种石田供鹤料，旋开园沼买鱼栽。读书自古城南好，择地多惭吏部才。
冬日
利登（宋代）

藤果累累熟，山晴自绕檐。
断薪经雨湿，野菜着霜甜。
诗秒客相笑，家贫鹤不嫌。
谁能更惆怅，痴坐卷疎帘。
冬至有感
冯时行（宋代）

萧辰俛仰及严冬，白发空云是至公。造雪不成天本恕，唤梅未醒句无功。

可能人事无消长，只待天时有变通。节物相关愁似醉，一庭霜叶一窗风。
次韵仲平太博中秋斋中
周紫芝（宋代）

秋蟾此夜一盘明，影落斋坛分外清。想对风光无处说，夜深聊复以诗鸣。
谢文靖墓下作（时闽岭用师，契丹陷梁宋）
徐铉（宋代）

越徼稽天讨，周京乱虏尘。苍生何可奈，江表更无人。

岂惮寻荒垄，犹思认后身。春风白杨里，独步泪沾巾。
柳营曲·叹世
马谦斋（元代）

手自搓，剑频磨。古来丈夫天下多。青镜摩挲，白首蹉跎，失志困多窝。有声名谁识廉颇？广才学不用萧何。忙忙的逃海滨，急急的隐山阿。今日个，平地起风波。
崔十四宅各赋一物得檐柳
皇甫冉（唐代）

官渡老风烟，浔阳媚云日。汉将营前见，胡笳曲中出。

复在此檐端，垂阴仲长室。
辋川图
何梦桂（宋代）

休官归去问田园，华子冈前竹里村。麦饭葵羹春酿熟，辛夷亭下弄儿孙。
谪居黔南十首
黄庭坚（宋代）

霜降水反壑，风落木归山。
冉冉岁华晚，昆虫皆闭关。
松雪
韩淲（宋代）

松雪照残腊，沟流起轻冰。倦身固蹒跚，睡眼犹瞢腾。

尘埃与野马，何急来相仍。东邻可以饮，一举宜数升。
永嘉迪古岩作亭梅竹间东阁为摘少陵天寒翠袖
释文珦（宋代）

凛凛冰玉质，亭亭雪霜姿。
共此岁寒操，不与东风期。
群芳性苦殊，道人心自知。
悠然澹相对，千载有遐思。
寄东平侍读叔平侍郎
刘敞（宋代）

曲榭层台花木深，春风千骑盛登临。高山流水非无意，正得君来慰我心。
清渭八景·大陇秋云
何子举（宋代）

迢迢大陇似眠牛，多少村庄筑此丘。
玄室幽深埋玉树，晓云飞绕护松楸。
栖迟每入林间渺，变化长从海上浮。
正是苍生多渴望，作为霖雨济田畴。
和新成都知府邓润甫温伯内翰道中见寄
冯山（宋代）

画舸秋离峡，长江水齧堤。郡楼高送别，客袂掺分睽。

前后声难高，升沉分不齐。私心常有待，得意幸相携。

千里闻鸣凤，三年倦割鸡。一哀缠性命，万事错端倪。

英俊联翩起，清华直上跻。平生依笔砚，俛首失锄犁。

同嗜餐秋菊，忘言病夏畦。精粗分玉石，去住即云泥。

近列多鸳鹭，谁人享駃騠。徊翔趋凤阁，隐约驾鸡栖。

训诰资温润，衣冠出品题。风流清宪府，威望肃朝闺。

戏彩江湖乐，观涛岁月稽。还朝垂拱北，易帅华阳西。

旧德倾中外，欢谣浃庶黎。忽闻旌棨近，顿解簿书迷。

一笑何胜喜，高谈为少低。长篇追杜老，馀论及曹溪。

把酒听新阕，寻山傍小蹊。攲斜行叠嶂，空旷上危梯。

拾掇留樽俎，萧疏愧糗藜。故人难会遇，壮士合悲啼。

物理纷无定，年华去可悽。王师行解甲，盟府重盘圭。

剑外声文铎，关中息战鼙。时清数相见，宁望胯金犀。
句
宋高宗（宋代）

绕池曳杖携双鹤，驾水浇花课小奴。
和安邑刘宰君见赠
王禹偁（宋代）

数年侍从立丹墀，掌诰长惭格调卑。
左宦久劳青琐梦，归山犹负白云期。
一生得丧唯凭道，千古声名合在诗。
深谢多才遗佳句，此身休退是何时。
嘲破帽
唐之淳（明代）

风吹帽破不中修，叶叶乌纱笑黑头。莫待学来弓马熟，还家换取铁兜鍪。
咏怀旧隐十五首 其二
吴当（元代）

江雾仍为雨，山花故作容。秋风馀鼠雀，寒水落鱼龙。

慷慨心犹壮，羁栖力巳慵。白云华盖表，怅望最高峰。
送林子方直阁秘书将漕闽部三首
杨万里（宋代）

亦闻小泊赞公房，清晓扶藜叩上方。
君与一僧游别嶂，我行百匝遶长廊。
风巾雾屦来云外，雪桧霜松满袖香。
政是炎官张火伞，不应多取海山凉。
伤柘枝妓
李群玉（唐代）

曾见双鸾舞镜中，联飞接影对春风。

今来独在花筵散，月满秋天一半空。
双剑歌为周蓉湖银台赋
曹奕霞（清代）

何来匣底双芙蓉，光怪烛屋明秋虹。天地之宝恒万钟，非公博物谁昭蒙。

七闽云历三十峰，遇人谈剑名猿公。剑虽不得其述穷，求之铸者靡良工。

干镆自古竞楚风，方彼百鍊炉冶红。鬼神守护日月镕，良由造化非人功。

低徊往事余形容，到处已成踏雪鸿。今兹建宁侯姓庞，命谁巧作山骨铜。

两虬跃出雌与雄，公久望气如司空。得来仍在闽海东，神物固与奇士同。

晦显岂必殊霜锋，纵使埋没粪土中。精采齧蚀光愈融，星文况铄银台崇。

斗牛电掣凌苍穹，宝装漆鞘声鏦鏦。挂壁日惟图史共，舞时更与书法通。

佩之岂止庇一躬，欲卫吾道驱阴雺。剑得其人其遇隆，不随下客弹鱼𨍈。

酒酣斫地曾无庸，轩开有绿气郁葱，摩挲三尺愁吴侬。
寿运使
芹庵（宋代）

发釉由换翟}转沟蒙厚德，葬枯横野荷深恩。
当知仁者从来寿，鹤算龟龄不足论。
复愁十二首 其十一
杜甫（唐代）

每恨陶彭泽，无钱对菊花。如今九日至，自觉酒须赊。
游石洞
徐侨（宋代）

我一叩石洞，崭绝何从登。
天开一间路，崖列两连屏。
有水泠泠一，委蛇贯中行。
五丁修磴道，引步若余迎。
昏暮坐危阁，萧飕风雨声。
不知身何许，似有通山灵。
晨兴穷所压，石转泉逾清。
绝顶一带垂，方诸函明泓。
想当春夏交，雪练输浮轻。
欲去重倚徙，拳石提蒲生。
归与置窗几，聊以志余情。
题李十一新筑
赖镜（明代）

小筑依村好，房郎幽处添。爱山思垒石，避树却低檐。

纤草萦衣带，闲枝挂月廉。晚凉催煮茗，诗句味陶潜。
次韵酬因胜老
方岳（宋代）

雁落平沙字字愁，打包不肯与山留。
一篷烟雨载秋去，诗在江南芦荻洲。
人月圆·春日湖上
张可久（元代）

小楼还被青山碍，隔断楚天遥。昨宵入梦，那人如玉，何处吹箫？门前朝暮，无情秋月，有信春潮。看看憔悴，飞花心事，残柳眉梢。
寄匡阜诸公二首
齐己（唐代）

松头柏顶碧森森，虚槛寒吹夏景深。静社可追长往迹，

白莲难问久修心。山围四面才容寺，月到中宵始满林。

争学忘言住幽胜，吾师遗集尽清吟。

峰前林下东西寺，地角天涯来往僧。泉月净流闲世界，

杉松深锁尽香灯。争无大士重修社，合有诸贤更服膺。

曾寄邻房挂瓶锡，雨闻岩溜解春冰。
高山流水
蒋敦复（清代）

松风一榻响潇潇。倚天涯、霜鬓愁雕。夜雨宿青原，可怜瘦尽琴腰。

伤心事、莫话南朝。江山付，秋壑红羊劫换，白雁声高。

念君恩重处，难把壮怀销。

寥寥。余音寄徽外，天水碧、落日寒潮。回首望中原，烽火万井萧条。

旧君弦、谁续鸾胶。断魂招，惟有桐心不死，桐尾先焦。

剩凄凉玉带，残墨泪痕飘。
望庐山
高炳（清代）

庐山出青天，众山揖平地。风吹香炉烟，散作九江翠。

我行到江口，遥指山外湖。江水忽如线，青天半日无。

飞帆掣流流不极，千里犹将见山色。此中宜有谪仙人，欲往从之不可得。
荼醾
卢钺（宋代）

荼醾结屋是何年，风雨摧颓为怆然。
飞似绿珠楼上坠，困于毕卓瓮间眠。
门前碍路旋移来，压架欹斜缘作堆。
三月半时花正好，十年前是手亲栽。
幽香早被风偷递，小蕊那禁雨急催。
尽数折为神佛供，免教飞去卧苍苔。
浪迹
陆游（宋代）

浪迹人间四十年，镜中不觉已华颠。
山川惨澹秋多感，灯火青荧夜少眠。
壮志已忘榆塞外，高情正在酒垆边。
扁舟不恨无人识，且复长歌入暮烟。
刘常簿席上
盛世忠（宋代）

近授长生券，从天上绮筵。
潞公专洛日，吕望佐姬年。
坐语风生舌，梳头雪满肩。
上思耆旧用，飞诏到林泉。
宫词 其三十三
赵佶（宋代）

腊中仙赏起华英，高耸云鳌彻太清。预占春楼无限景，更听风度管弦声。
催租行
范成大（宋代）

输租得钞官更催，踉跄里正敲门来。
手持文书杂嗔喜，我亦来营醉归耳！
床头悭囊大如拳，扑破正有三百钱。
不堪与君成一醉，聊复偿君草鞋费。
燕侍郎山水
王安石（宋代）

往时濯足潇湘浦，独上九疑寻二女。
苍梧之野烟漠漠，断垄连冈散平楚。
暮年伤心波浪阻，不意画中能更睹。
燕公侍书燕王府，王求一笔终不与。
奏论谳死误当赦，全活至今何可数。
仁人义士埋黄土，只有粉墨归囊褚。
禵亭同麻知几赋
元好问（金朝）

零落栖迟复此游，一尊聊得散羁愁。
天围平野莽无际，水绕孤城閒不流。
柳意渐回淮浦暖，雁声仍带塞门秋。
登高望远令人起，欲买烟波无钓舟。
古意
崔曙（唐代）

绿笋总成竹，红花亦成子。能当此时好，独自幽闺里。

夜夜苦更长，愁来不如死。
湖州歌九十八首 其五十九
汪元量（宋代）

琵琶切切更嘈嘈，高柳群蝉遂不号。
一片夕阳无限好，汶河西上酒楼高。
早寒
曹锡宝（清代）

策蹇凌霜坂，风高木叶乾。空山秋易老，绝塞气先寒。

肃肃车徒静，迢迢鼓角残。幸依仙仗近，行路敢云难。
和令狐相公入潼关
刘禹锡（唐代）

寒光照旌节，关路晓无尘。吏谒前丞相，山迎旧主人。

东瞻军府静，西望敕书频。心共黄河水，同升天汉津。
分少陵诗句寿渔乐先生七十 其三 七字
韩雍（明代）

贾艺不欲售，甘心事休逸。老陪香山九，贤如竹林七。

一朝天恩下，光辉照蓬荜。脱却逍遥巾，从容佩簪绂。

芝兰间玉树，跄跄绕前膝。举觞祝亲寿，愿与南山匹。
嘉禾百咏·姜庵
张尧同（宋代）

不入红尘市，安居三十年。
至今庵下路，芳草碧芊芊。
春日杂兴 其二
韩淲（宋代）

以我视彼心，当思我如彼。未必有所益，徒更纷纭尔。

世道升降间，古今只一理。昧不知其然，如是而已矣。
寄唐竖伯
胡寅（宋代）

君诗平昔思如泉，无事寻医孰使然。
礼尚往事思报玖，情深汲引屡抛甎。
岂能遽造忘言地，应有沉吟得意联。
待捉钟声撼清夜，明朝纸贵万人传。
诗偈 其三十四
庞蕴（唐代）

须弥颓，五岳崩，大海竭，十方空。乾坤尚纳毛头里，日月犹潜毫乾中。

此是西国那提子，示寂不起现神通。妙德启口问不二，忘言入理显真宗。
西江月·非爱青山绿水
尹志平（元代）

非爱青山绿水，惟图隐迹埋石。粗衣粝食绝人情。养就元初本柄。气结神凝久视，虚心实腹长生。一朝功满现三清。此是男儿正性。
予夏中卧病起已见落叶因取渊明诗门庭多落叶慨然知已秋赋十章遣兴 其四
李彭（宋代）

我初卧病时，桑麻翳负郭。扶杖延秋风，山川俱黄落。
相和歌辞。长门怨二首
刘氏媛（唐代）

雨滴梧桐秋夜长，愁心和雨到昭阳。

泪痕不学君恩断，拭却千行更万行。

学画蛾眉独出群，当时人道便承恩。

经年不见君王面，花落黄昏空掩门。
奉陪原甫泛汝水作
江休复（宋代）

汝颍日滔滔，巢由绝世高。风流虽缅邈，舟楫共游遨。

雉堞萦回远，山川应接劳。幸陪觞咏末，旌旆驻兰皋。
出须阳峡二首 其一
刘崧（元代）

出峡入峡皆天风，朝云还似楚王宫。群猿呼啸青林上，八桨欹摇白浪中。

望海瘴烟愁更入，问程蛮语苦难通。向来道路饶荆棘，此去车书庆混同。
多景楼
清濋（明代）

偶来古润峰头行，峰头杰阁凌空横。帻压圆天若个笠，循檐万空如轻萍。

分昏割晓泰华耸，冲淮突汉黄河清。浮玉仙坛剑气赤，紫金佛域龙珠明。

归墟宏泄碧海立，大江直下银潢倾。杨子渡头帆脚正，瞿塘峡口雷霆鸣。

玄鬣长鲸舞北极，朱翎健鸟翔南溟。龟台霜寒月皎皎，桃都露湿花冥冥。

狠石曾知已化土，瓮城始信空留名。英雄纷纷何足数，天语察察当心铭。

张骞乘槎实可意，竖亥按步徒劳形。伸手便堪扶日毂，脱尘底用登蓬瀛。

六气入口凡骨换，回眸一笑清风生。
金刚随机无尽颂·无法可得分第二十二
释印肃（宋代）

信知如是是，如是是非是。
真如无是非，咄哉休瞌睡。
和马侍御赋得飞来双白鹤
李攀龙（明代）

三花珠树五云开，海上双飞白鹤来。借问分行栖玉署，何如对舞映霜台。

月明华表联翩起，雪满缑山并驾回。万里只今谁比翼，仙禽原自不群才。
金明池·自题肖影
魏元戴（清代）

照眼无书，横腰没剑，一领白衣当暑。把素扇、团团如月，原不是、挥军白羽。

总科头、怕误儒冠，笑跌宕风流，旦评应许。但中酒情怀，狂歌意态，都付倒挽眉宇。

浩气不磨中各贮。荷节义双肩，烈烈今古。相君面、直封侯耳，须运应、五星奎聚。

等昂藏、七尺男儿，有黻舄精神，千秋快睹。任图上麒麟，呼为牛马，与留稿谱。
遥酬袁使君高春暮行县，过报德寺见怀
皎然（唐代）

江春行求瘼，偶与真境期。见说三陵下，前朝开佛祠。

停舟仰丽刹，绣组发香墀。咫尺空界色，天人花落时。

盛游限羸疾，悚踊瞻旌旗。峰翠羡闲步，松声入遥思。

素高淮阳理，况负东山姿。迨此一登览，深情见新诗。
铁堂峡（铁堂山在天水县东五里，峡有铁堂庄）
杜甫（唐代）

山风吹游子，缥缈乘险绝。峡形藏堂隍，壁色立积铁。

径摩穹苍蟠，石与厚地裂。修纤无垠竹，嵌空太始雪。

威迟哀壑底，徒旅惨不悦。水寒长冰横，我马骨正折。

生涯抵弧矢，盗贼殊未灭。飘蓬逾三年，回首肝肺热。
田家
欧阳修（宋代）

绿桑高下映平川，赛罢田神笑语喧。
林外鸣鸠春雨歇，屋头初日杏花繁。
题慈恩寺振上人房
陈䞇（明代）

萝径穿云入，禅关倚涧开。洒衣凉雨过，抱子暝猿来。

磬响翻经室，香消施食台。支郎留下榻，清话竟忘回。
示张直温
林之奇（宋代）

筑山必使高，凿井必使深。
百正戒浅近，盛德羞浮沉。
焉有尺寸枝，能栖垂天禽。
焉有升斗泉，能容横江鲟。
借兹论物理，足以开君心。
嗌在容不足，弱在力不任。
大道如路然，固无古与今。
赠饶倅陈伯模朝奉二首
刘弇（宋代）

早窥安定先生奥，晚刻慈恩塔下名。宜有玺书旌治状，饱闻玉下数门生。

纸翔市价抄书癖，坛逼诗流觅句精。
句
法振（唐代）

画鼓催来锦臂襄，小娥双起整霓裳。（《柘枝》，

见《韵语阳秋》）
岁暮
宗臣（明代）

岁事聿已暮，百卉何摧残。驱车临长河，悲飙激飞湍。

欲济无方舟，行路一何难。陶潜耻折腰，贡禹弹其冠。

出处各有性，焉能违所安。不见飧霞子，飘飖青云端。
与陈大监乞米
释宝昙（宋代）

灶间三日怒饥面，老去一豪无木肠。
走乞毗耶半炊玉，归来作舞绕绳床。
送同社陈髯僧吴顽陀归里
苏镜潭（清代）

送君东海上，泪溢东海水。此际最销魂，黯然别而已。

古人重风义，投桃而报李。落落两晨星，况同为客里。

虬髯湖海士，少小耽经史。六体探其微，运笔奔雷使。

琴操致翩翩，净皈参寥子。江关足萧瑟，君胡至于此。

觥觥吴元礼，门第纡金紫。特科辟公车，岭峤初筮仕。

足迹历九州，高文肆雄诡。一朝朝市改，结束去乡里。

同泛海上槎，同醉海上酏。同辔安平游，同棹木兰舣。

吊古登金城，夺诗摩坚垒。吟社托寄鸿，下惭雕虫技。

有时杂诙谑，雄辩挺而起。赌酒唱旗亭，徵歌画声伎。

穷冬朔风严，年光疾如驶。轻舟天际来，风涛震人耳。

烽火遍闽中，君去复何倚。长夜役梦魂，思君从此始。
摊破江城子
程垓（宋代）

娟娟霜月又侵门。对黄昏。怯黄昏。愁把梅花，独自泛清尊。酒又难禁花又恼，漏声远，一更更，总断魂。

断魂。断魂。不堪闻。被半温。香半温。睡也睡也，睡不稳、谁与温存。只有床前、红独伴啼痕。一夜无眠连晓角，人瘦也，比梅花，瘦几分。
蝶恋花
倪稱（宋代）

茅屋三间临水路。棐几明窗，待把虫鱼注。我已忘机狎鸥鹭。溪把买得幽深处。

小雨招君连夜语。野服纶巾，胜日寻君去。借问良田千万亩。何如乐取林泉趣。
辛未闰四月即事 其三
张九成（宋代）

相马须相骨，探水须探源。君如识此理，知人若神仙。

可以千岁识，坐照万古前。有时阴求人，得意初无言。

如闻失一士，每食不识咽。人才何其鲜，求一于百千。

岂独今世欤，自古皆已然。我欲授此法，其谁可与传。
暮雨朝晴
弘历（清代）

暮雨朝晴，不误行程。朝晴暮雨，有益禾黍。天地之大人犹憾，所欲必得𦍑何厌。

君不见得陇望蜀畴能免，甑破不顾人应鲜。
凝香阁听雪
张昱（元代）

陡然寒重紫貂轻，便觉高檐瓦有声。欹枕欲同蝉壳蜕，开门唯恐鹤巢倾。

数杯酒力春容转，满盏茶香夜思清。小玉近床推不醒，袖笼檀板失天明。
石湖山居
顾逢（宋代）

湖光终日对，且喜绝尘纷。
时事年来别，山中人不闻。
霜林晴滴雨，寒井晚云生。
门掩松风里，知心有范君。
延平呈潘王二丈
陈宓（宋代）

小楼中峙万峰环，正值青螺取巧间。
坐待清风送明月，等闲高枕对溪山。
和王景彝寄吕缙叔
梅尧臣（宋代）

白尽髭须史未成，不如能赋易登瀛。
三冬足用侏儒饱，千里从看跛鳖行。
知有清名在公议，自无余力到高闳。
磻溪八十犹垂钓，祖例推来亦後生。
朝晴
陆游（宋代）

宿雨初收云四归，小山草木丽朝晖。
翩然双鹊从檐下，言语分明诉湿衣。
奉和御制读后魏书 其三
夏竦（宋代）

真君昭密命，纪号表兴隆。瑞著洪河外，文成翠石中。

帝名传祖祢，历数感王公。三五方兴运，明符事亦同。
高宗皇帝挽词
萧燧（宋代）

画翣排仙仗，龙輴去莫攀。
衣冠藏汉庙，弓剑閟桥山。
宇宙精神惨，臣民涕泗潸。
尧阶蓂荚在，无复望慈颜。
陈庭坚聘君挽章二章
吕祖谦（宋代）

大门三世旧，是邑两公同。
易策它年绝，诗筒去几空。
朱帘豹隐雨，白马虎谿风。
好在慈恩塔，亭亭翠霭中。
颂古四十首 其二十
释守珣（宋代）

红轮决定沉西去，未委魂灵往那方。踏得故乡田地稳，本来面目露堂堂。

人只在，不曾亡。率陀天上非人世，须知别有好商量。
穿林径
朱熹（宋代）

屈曲上云端，似向崖阴断。行闻山鸟鸣，下与泉声乱。

去去不知疲，幽林自成玩。
杂诗
韩愈（唐代）

古史散左右，诗书置后前。岂殊蠹书虫，生死文字间。

古道自愚蠹，古言自包缠。当今固殊古，谁与为欣欢。

独携无言子，共升昆仑颠。长风飘襟裾，遂起飞高圆。

下视禹九州，一尘集豪端。遨嬉未云几，下已亿万年。

向者夸夺子，万坟厌其巅。惜哉抱所见，白黑未及分。

慷慨为悲咤，泪如九河翻。指摘相告语，虽还今谁亲。

翩然下大荒，被发骑骐驎。
山中即景四首
赵友直（宋代）

趁此清和景，荷筩酒一吞。
围棋开北墅，羽扇取南薰。
兰雨清传馥，鸥波绿涨纹。
枕书鼾睡处，忽梦到陶君。
偈颂一百四十二首 其一四一
释广闻（宋代）

天寒人寒，风动幡动。与么与么，大难大难。一二三四五，放待冷来看。
费国聘入贺还蜀 其一
余继登（明代）

别久情偏洽，欢多别转难。风尘堪堕泪，霜露好加餐。

路入蚕丛杳，山当鸟道盘。锦官千万里，何处望长安。
十一月朔江上赠恽生兼呈张子 其一
陶自悦（清代）

仙人骑鹤渡江来，却望南山荟蔚开。何待呼龙种朱草，袖中云气是蓬莱。
别郭春丈
苏镜潭（清代）

邮亭弱柳碧毵毵，六载羁栖共岭南。岂有遗书追范蠡，忍教挥手谢何戡。

棋兵甘让三齐霸，麈柄时亲两晋谭。此后相思渺何处，桃花千尺忆汪潭。
山中吟七首 其一
毛珝（宋代）

幽幽山上松，泠泠松下井。白石当银床，青萝作脩绠。

山翁独酌馀，无客可堪请。葛洪分炼丹，陆羽求煎茗。
思明州摩云岭
李思衍（宋代）

二到摩云顶{左宁右页}头，雨花湿透褐驼裘。
草荒行路几雨折，茅盖前峰又一州。
雁泽流离新户口，鹿场町疃旧田畴。
太平有象重生聚，甲洗天河剑买牛。
三月三日康守燕严亭
李光（宋代）

禊饮城西路，山翁岸幅巾。习池还倒载，曲水暗通津。

鼓吹雄南国，旌旗照暮春。莫嫌娼妓拙，自有主人真。

散策花迷径，随车雨洗尘。杖藜归兴晚，犹有浣纱人。
洋州三十景·筼簹谷
鲜于侁（宋代）

晖晖蓝田山，山下多绿玉。
安得结茅茨，林间许容足。
人月圆·为细君寿
魏初（元代）

冷云冻雪褒斜路，泥滑似登天。年来又到，吴头楚尾，风雨江船。但教康健，心头过得，莫论无钱。从今只望，儿婚女嫁，鸡犬山田。
庆梅州刘侯修葺程乡学宫落成 其一
林陶（宋代）

孰不为邦，孰守其乡。如被锦衣，昼行辉煌。侯曰上恩，曷敢弭忘。

何以报之，俾民向方。言葺泮宫，于乡有光。

宣圣南面，珠旒衮章。十哲侑坐，群贤缋廊。六斋分列，小学峙傍。

谈经议道，春祠秋尝。我侯戾止，率由典常。

闇訚诸生，振鹭来翔。诗书礼乐，游息修藏。勉尔行业，为时俊良。

毋毁于随，毋嬉于荒。三岁大比，用宾于王。
绕佛阁 荔湾追凉，经黄诏平别业，感念往年觞咏之盛，怅然回棹。次美成韵
陈洵（清代）

镜空翳奁。蘋外鹭立，微照溪馆。灯梦摇短。暮凉晕入疏花透窗灯。

到门涨满。应恨未解，人事廊远。兰棹柔婉。坐看浩渺沧波泛颓岸。

旧侣怅离索，静掩书帷添日线。谁耐荡愁西风吹酒面。

听暮笛沉沉，银漏催箭。有情才见。记泪蜡纵横，诗思零乱。

水天宽、闹红仍展。
山居杂诗九十首 其七十
曹勋（宋代）

人生不如意，十固常八九。吾辈穷物理，挺特惟所守。

东风暖入律，客意浓胜酒。游鞍纵所如，宁能困圭窦。
早春
赵孟頫（元代）

溪上春无赖，清晨坐水亭。草芽随意绿，柳眼向人青。

初日收浓雾，微波乱小星。谁歌采蘋曲，愁绝不堪听。
满庭芳 继重阳韵 藏头 折起方字
马钰（金朝）

谢王公，令身脱，田耕出祥光。然省悟，汞内结铅霜。识尘缘恩爱，须当、念断情忘。猿退，乎者也，从此便潜藏。臧。堪可用，分修葺，玉洞金房。通得玄妙，知味闻香。日逍遥豁畅，申处、同话琅琅。辰好，端午正，玉性自然芳。
题龙山钟
邓剡（宋代）

丰山背后钟，霜月平原定。
夜半响鲸音，隐隐天地应。
山灵鹤梦醒，独听还独咏。
萧萧蓬蒿中，收入杜陵径。
仲秉再用前韵为梅解嘲复和之
张栻（宋代）

几年身在水云间，愈见花边下语难。
犹有故人相慰藉，西山载酒未盟寒。
六月六日大暑市中无肉庖厨索然作六言三首 其二
葛胜仲（宋代）

常馔素谙苜蓿，忍饥何必槟榔。自叹獐头鼠目，难辞蝉腹龟肠。
蟾宫曲·送春
贯云石（元代）

问东君何处天涯。落日啼鹃，流水桃花。淡淡遥山，萋萋芳草，隐隐残霞。随柳絮吹归那答，趁游丝惹在谁家。倦理琵琶，人倚秋千，月照窗纱。
古意六首 其六
方一夔（宋代）

博浪不成功，偶此脱民籍。客从何方来，年纪约五百。

相逢昧平生，视我犹厮役。知是羲皇人，来去了无迹。

神机不忍閟，袖有青囊册。读之尽绿字，历历幕中画。

十年风尘中，谈笑等儿剧。清浊同一源，凡圣本无隔。

愿言邈清风，归来抱山石。
偈颂一百四十二首 其九十九
释广闻（宋代）

如来禅祖师意，一不成二不是。直下拶得行，转得身吐得气。

又何待鳌山店上，古佛庙前，方始瞥地。
读何斯举黄州秋居杂咏次其韵十首 其二
陆游（宋代）

少从长者游，粗闻圣人道。日食虽一箪，颇觉颜色好。

辛勤五十年，犹秉后凋操。风俗日已移，令人恶怀抱。

纷纷堪一咍，骄我以旗纛。岂知江湖间，世袭散人号。
二郎神 登燕子矶秋眺
朱一是（明代）

岷峨万里，见渺渺、水流东去。指远近关山，参差宫阙，起灭长空烟雾。

南望沧溟天边影，辨不出、微茫尽处。叹三楚英雄，六朝王霸，消沉无数。

从古。长江天堑，飞艎难渡。自玉树歌残，金莲舞罢，倏忽飞乌走免。

燕子堂前，凤凰台畔，冷落丹枫白露。但坐看、狎鸥随浪，渔父扁舟朝暮。
自南齐下吉乘驷车至加里巴丹
陈宝琛（清代）

百转千盘下翠微，梯田足水自然肥。棱棱石子偏当路，不放林阴六辔飞。
次何逊落日泛江赠鱼司马之作奉送刘美之
边贡（明代）

相投已盍簪，相赠还留带。昨暮长安西，今朝苑城外。

谁言车马地，复得须臾会。会君心暂悦，去君心转切。

秋岐蔓寒草，隐隐烟不绝。归雁影联翩，坠叶声骚屑。

端居尚兴感，况乃万里别。桂舸溯江湘，何时到蛮汭。

蛮水夜悠悠，月明登郡楼。幽兰翠萦渚，紫蘅香绕洲。

应歌楚人词，坐惜勋名浮。
题谢园二首
郭印（宋代）

林柯初脱叶，江国便知秋。
雁过如将信，鸥眠不避舟。
一丘终未遂，五斗祗堪羞。
不有樽中物，凭谁破客愁。
赵司户挽词
楼钥（宋代）

奕奕佳公子，词场早策勋。
愿为新进士，终屈病参军。
旧事成清梦，高标想断云。
伤心桑落酒，无复到孤坟。
宣甫随行有端石茶匣甚佳道中为仆夫所损某见之谓微瑕无伤寻蒙送示有二绝句依韵拜答 其一
苏颂（宋代）

物重赍轻岂易持，何时登顿损瑰奇。曾为什袭缇巾宝，一见寒姿不忍遗。
三月二十五夜达旦不能寐
陆游（宋代）

愁眼已无寐，更堪衰病婴？萧萧窗竹影，磔磔水禽声。
捶楚民方急，烟尘虏未平。
一身那敢计，雪涕为时倾！
九日上怀古堂
徐玑（宋代）

山前事迹古来多，风雨尘埃竟若何。
惟有白衣秦处士，数篇佳句不曾磨。
采桑子·荷花开后西湖好
欧阳修（宋代）

荷花开后西湖好，载酒来时。不用旌旗，前后红幢绿盖随。
画船撑入花深处，香泛金卮。烟雨微微，一片笙歌醉里归。
和伯严留题·粥饭寮
易顺鼎（清代）

人生何营营，百年事此腹。惭愧山中人，一月饭几熟。
邺中
邝日晋（明代）

魏武台高瞰大河，西陵四望只悲歌。三分地割终炎汉，四十年馀属永和。

词赋一家怜独切，英雄千古感偏多。行人尚觅宫前瓦，风雨何心长绿萝。
郑天谷写神随喜说偈
白玉蟾（宋代）

大道本来无形，安得这般面觜。
是你不合带来，只得任他赞毁。
三分似人，七分似鬼。
不是骷髅，不是傀儡。
这个是第几个身，这个是第几个你。
有人更问如何，向道剑去久矣。
三尺浪高鱼化龙，痴人犹戽夜塘水。
墨梅
闻人武子（宋代）

陇首人归信息稀，愁看冰楮破寒枝。瑶姬驻立缘何事，直到霜飞月堕时。
客有传朝议欲以子瞻使高丽大臣有惜其去者白罢之作诗以纪其事
孙觉（宋代）

文章异域有知音，鸭绿差池一醉吟。颖士声名动倭国，乐天辞醉过鸡林。

节髦零落毡吞雪，辩舌纵横印佩金。奉使风流家世事，几随浪拍海东岑。
效王建诗体三首 其三
赵希㑂（宋代）

银钉未彻碧纱窗，秋入楼心送断肠。谁念缬花帘不捲，檐前收下玉玎珰。
经筵闻讲中庸有述呈诸寅长
李东阳（明代）

龙飞御八极，虎殿开群经。礼乐焕明制，冠裳粲充庭。

大哉中庸焕，纯粹复至精。微言尽幽渺，至治通神灵。

内存戒惧功，外有位育能。宋儒阐名义，孔学昭仪刑。

煌煌精一传，千岁如日星。默契入玄化，冲居澹聪明。

圣心仰熙缉，吾道方施行。微官窃臣从，列侍随公卿。

恭闻圣贤训，内顾惕若惊。天颜不盈丈，帝鉴无留形。

虽无献纳权，恐有玷辱情。古来致君术，感格须至诚。

庶几涓埃力，或使海岳增。作诗戒同志，敢谓此地荣。
和陈天予冠字韵
吴芾（宋代）

已是头童懒整冠，尊前犹欲强追欢。
浮生得满七旬少，乐事能追四者难。
闲去稍知心地适，兴来殊觉醉乡宽。
入朝更诵公诗句，两腋风生盛暑寒。
寄黄秀峰
张埴（宋代）

春风两眼合看花，今年却不在黄家。
世间岂无鱼羹饭，不似黄家能顿顿。
未应南楼复南楼，江湖添个新白头。
午夜横眠看星斗，玉柄摇摇似招手。
崖公失顾第四星，使我不逢渠大明。
忽思叔度久不见，林梢飞来果一片。
露虫啾唧四壁鸣，小虫喉中亦作声。
太息去年十二月，秀峰先生临去说。
明年八月九月凉，更来樊川享秋光。
菊花不住梅花去，去借一间茅屋住。
霜清月冷人行街，起来教我读简斋。
红字寿安坊里路，且倩西风一传语，
木枕拳五更鼓。
仙华招隐
方凤（宋代）

轩后悲苍剑，神娥下玉霄。
攀髯初失梦，遗蜕尚凌歊。
碧堕升棺影，青分产柱苗。
山精依鹿竹，天雨湿鸡翘。
有约成孤愤，无人重久要。
豢龙因姓氏，使鹤误轩轺。
冉冉将终老，冥冥不可招。
无书寄青雀，有恨在中条。
原州赠王补之洛苑同年
张舜民（宋代）

汴上相从又几星，尚淹符竹守临泾。
不须怪我头添白，且喜逢君眼暂青。
旧任再游空寂寞，同年屈数半凋零。
何当展尽平边策，图使秦民得敉宁。
句 其三十二
徐俯（宋代）

横舟千古枞阳水，一径沿容达观台。
临封杂咏
田开（宋代）

我爱临封好，人烟十里赊。
秋风三酿酒，风景四时花。
竹屋无贫子，渔村足富家。
守官真吏隐，谩放日高衙。
初秋大热
孔武仲（宋代）

金神整霜仗，昨日从西回。
谓当有爽气，吹荡沧溟开。
谁知祝融军，执热{走中加参}{走中加覃}来。
六龙驻长安，无风动浮埃。
窗筠气烜赩，庭鹤羽摧颓。
向晚蚊声号，轰轰渐成雷。
径思去尘嚣，登临千丈台。
披襟迎清飔，俯听惊鸿哀。
仆羸不能驾，我马亦虺聩。
闭关吟愁云，履迹乱苍苔。
炎凉自交战，我辈能忘怀。
寻北山友不值
释文珦（宋代）

山南山北住，来往共烟霞。
午径行松叶，秋入问菊花。
叩门人不见，归路日西斜。
应是孤云性，难教只在家。
夏
翁洮（唐代）

触目皆因长养功，浮生何处问穷通。柳长北阙丝千缕，

云簇南山火万笼。大野烟尘飘赫日，高楼帘幕逗薰风。

身心已在喧阗处，惟羡沧浪把钓翁。
九日上宝珠洞绝顶
恭泰（清代）

石磴盘旋上，澄观万象殊。入云双屐健，破晓一筇孤。

眼界饶空阔，林烟乍有无。凭谁呼懒瓒，为写晚秋图。
题灵隐寺西堂粉壁
释道济（宋代）

小小庵儿小小窗，小小房儿小小床。
出入小童并小行，小心伏事小西堂。
观洛城花呈尧夫先生
张岷（宋代）

平生自是爱花人，到处寻芳不遇真。
祗道人间无正色，今朝初见洛阳春。
浪淘沙慢·彊村赋此调，末阕用汉乐府上邪诗意，爱其奇横悲壮，效颦为此
李岳瑞（清代）

晚寒酽、沈云罥网，细雨微缬。帘际酸风乍掣。霏花渐酿暮雪。

记昨夜、星辰前夜月。小楼畔、绿酒香冽。怅赠佩、传笺俊游侣，今宵惇轻别。

思结。梦中翠管凄咽。念雾鬓、烟鬟惊鸿态，楚楚清露怯。

嗟凤思鸾愁，都付啼鴂。怨歌断阕留泪痕，看取斑斑泪血。

瀛海尘飞红桑折。银云浦、暗停画楫。旧盟稳、瑶缄回荩箧。

在天愿、比翼鹣鹣万籁寂。灵犀肯向笼鹦泄。
再次韵酬中孚时新卜筑优游洞中 其一
童冀（明代）

徵君久客厌城府，年来旋买碧山栖。墙头薜荔秋阴合，屋角筼筜云影齐。

人言遗逸似柳下，我忆画图如竹西。有约明年定相过，杖藜随处踏春泥。
和桃源宰赵存礼韵
阳枋（宋代）

三时不害试鸠工，筑鉴轮舆职自攻。
利器祗因盘错见，淳风须信古今同。
野花桃三谷逢好，春草池塘待雪融。
洞口果教花似旧，支筇未肯作衰翁。
桃花坞
莫士安（明代）

岁岁桃花满坞开，花明遍映讲经台。未愁红雨催春去，要为金仙献果来。

涧道东风非梓泽，石桥流水似天台。何当剩种瑶池核，不用凡根取次栽。
和萧伯和春舆
杨万里（宋代）

只道韶华不到侬，不妨较日媚柔风。
愁心自对春无味，老面可柔花似红。
逢著诗狂兼酒圣，又忘人辰或天穷。
圣人枉索方兄价，我与贤人也一中。
张叔广索近诗辄为短韵
曹勋（宋代）

咫尺高斋未一嬉，病身坐苦废巫医。
但能料理扶衰药，岂复狂吟乱道诗。
秋热正随残暑炽，新凉如与故人期。
唯应共此江蟾白，万顷风漪月上时。
麾扇渡
马之纯（宋代）

此扇拈来一羽轻，如何退得十千兵。
百年雨露蒙君赐，一日衣冠系贼营。
正欲倒戈为向背，远观挥手极分明。
而今但得旌旗白，便可中原取次行。
灵鹫十景 其一 莲花峰
贝琼（元代）

乱云交霮䨴，孤石疏岧峣。地识金仙隐，岩看玉女朝。

香炉贫秀色，太华并高标。恐有峨眉雪，千秋尚未销。
开元乐
沈括（宋代）

殿后春旗簇仗，楼前御队穿花。一片红云闹处，外人遥认官家。
和孙端叟蚕首十五首其十四龙梭
梅尧臣（宋代）

给给机上梭，往反如度日。
一经复一丝，成寸遂成匹。
虚腹脱两端，素手投未出。
陶家挂壁间，雷雨龙飞出。
折杨柳五首
曹勋（宋代）

去日同君过渭桥，桥边新雪未全消。
如今窗外杨花满，憔悴无心约细腰。
【双调】殿前欢_春晚怨春迟
张可久（元代）

春晚
怨春迟，夜来风雨妒芳菲。西湖云锦吴山翠，正好传杯。兰舟画桨催，柳外莺声碎，花底佳人醉。携将酒去，载得诗归。
湖上宴集二首
宴瑶池，莲花白酒绿荷杯。鸳鸯惊起歌声沸，云锦离披。山空濛雨亦奇，水潋滟天无际，船荡漾人皆醉。孤山鹤唳，仙井龙归。
叹诗癯，十年香梦老江湖。笙歌又是钱塘路，往事何如？青鸾写恨书，红锦题情疏，翠馆酬春句。桃花结子，乳燕将雏。
雪晴泛舟
凭阑干，销金锅熔出烂银山。白模糊不见芦花岸，空倚高寒。把西施比玉环，樽前看，素淡家常扮。新声象板，清兴驴鞍。
重五 其一
郑刚中（宋代）

异乡逢午节，卧病此衰翁。竹笋迸新紫，榴花开小红。

山深人寂寂，气润雨濛濛。煮酒无寻处，菖蒲在水中。
虾蟆
洪刍（宋代）

动物类含血，虾蟆独无之。双目但瞠也，一腹亦皤其。

龙变或托但，鱼腹睹幽姿。罕见三足蟾，讵减六眸龟。

向来奏赝瑞，背负轮囷芝。坐谩皆下吏，胶车等儿嬉。

虽蒙黄金掷，荆卿空尔为。或以白玉琢，形模妙工倕。

咄尔百丑质，讵辱五鼎脂。浪号土底牺，雄誇水中鸡。

何足污帝箸，但可充蛇饥。作意一池鸣，和我五字诗。
题白廷玉所藏白马图
俞德邻（宋代）

八尺龙驹蹄削玉，霜毛雪鬣超凡俗。骄嘶顾影食场苗，朝暮逍遥在空谷。

诏书歘下徵骐驎，香街紫陌惊行人。金环压辔出天厩，不数駓骆骊骝骃。

三品豆刍饱终日，终日不鸣鸣辄黜。何如不絷亦不维，腾雾籋云全玉质。
横石
吴泰来（清代）

出险复入险，目眩心长摇。沧江忽一束，巨石当岩㠂。

槎丫藤外卷，窍穴风中号。急流乱澎湃，众水喧嗷嘈。

冲波走逆浪，百丈连山腰。来舟如轻凫，瞥眼不可招。

冥冥入暗谷，飒飒闻悲猱。嗟哉造化奇，设险非一朝。

我闻垂堂戒，胡乃轻鸿毛。作诗招征魂，日落风萧骚。
送秀登上人
释尚能（宋代）

又负空囊出，都城难久居。
西风随雁急，寒柳向人疏。
野宿灯分烧，船斋磬动鱼。
如逢北来客，应寄社中书。
题梅谷诗藁
姚勉（宋代）

不与春风落世间，万山明月雪漫漫。
谷中更有人如玉，招隐不来清梦寒。
入京到西渡
陈著（宋代）

昨宵北渡今西渡，系是离家第二宵。
诗伴风流勤犯驿，櫂郎醉二健迎潮。
丈亭浦上邻州接，笔架峰迷故里遥。
得意归来期可数，榴花如火照高标。
和盛文元答储吏部
庄昶（明代）

真浑天机自几分，中兴公已是元勋。子瞻谈笑皆成句，老杜忧虞亦在君。

巾帼每遗非辱我，病羸真本不能军。可容百尺竿头路，二雅周南更许闻。
挽江司户词 其二
刘才邵（宋代）

早岁识真际，前身疑净名。穷通百年内，生死一铢轻。

成佛无先后，同参有弟兄。悲伤随世谛，益见在原情。
题金陵杂兴诗后十八首
李琏（宋代）

暮雨潇潇郎不归，樽前谁忆旧歌词。
望夫乌臼浓于染，叶叶惊秋恨欲飞。
送鲍云从 其四
释今无（明代）

江路秋声转，云峰雁影斜。分天窥皓月，把袖记年华。

蟋蟀啼无已，星霜鬓有加。天涯飘杖笠，为访赤城霞。
劫桑叹
高斯得（宋代）

美哉豳郊道，风日清且熙。
条桑纷冉冉，采蘩复祁祁。
盛时不可再，乱世诚堪悲。
守令既暗懦，凶黠何纷披。
千林非无主，夺攘无孑遗。
白刀斗源野，长乂守路重。
羸童拥树泣，弱柰空篮归。
更怜贫家女，束手看蚕饥。
尔蚕何不幸，生此叔季时。
千筐与万箔，委弃如京坻。
昔闻花门乱，倒麦折桑枝。
幸无风尘警，气象胡尔为。
天门万里远，吾君那得知。
恨无古肤使，观风采吾诗。
题徐训导廷献魁山旧隐
王绂（明代）

人品如瞻斗，山名合应魁。地灵知孕秀，天赋肯淹才。

笔阵惊同列，文光烛上台。高攀蟾窟桂，勇跃禹门雷。

已作鹍鹏化，空令猿鹤猜。经横芹泮静，琴弄杏花开。

宦志云霄待，乡心岁月催。黄残松径菊，绿遍石田苔。

若便寻归驾，移文恐劝回。
今日春色可佳乘兴谒许倅因成小诗
吴芾（宋代）

春入风流别乘家，满园桃李掞春华。
殷勤为我倾醇酎，要看庭前百树花。
春雨中偶成四首 其一
张耒（宋代）

廉纤小雨作春愁，吹湿长云漫不收。架上酴醾浑著叶，眼明新见小花头。
阊门舟中戏作呈伯原志东 其二
米芾（宋代）

吴王故苑古长洲，潮汐池边一伫留。秀蕙芳兰无处所，荒莞丛苇满清流。
奉和初春幸太平公主南庄应制
韦嗣立（唐代）

主第岩扃架鹊桥，天门阊阖降鸾镳。历乱旌旗转云树，

参差台榭入烟霄。林间花杂平阳舞，谷里莺和弄玉箫。

已陪沁水追欢日，行奉茅山访道朝。
和鲍守次韵林德祖十四首 其九
傅察（宋代）

九万鹏程举翮轻，蚤年高誉满江亭。曾分兰省趋墀赤，行从荷江拜琐青。

雅度最宜锵玉佩，精忠不用绿沉屏。欲令行部襜帷去，要使人争识景星。
过郭林宗墓
杨文卿（明代）

曾披汉史羡冥鸿，身脱虞罗汉已终。
遥望仙舟悲逝水，独留荒冢泣寒蛩。
碑欹有字腰垂断，树老无枝腹半空。
不敢折巾强自附，为君沽酒酹秋风。
慧聚杂题 翠微庵
李乘（宋代）

胜境增添岂偶然，已前无屋事金仙。巨灵擘到三千丈，向老基金八百年。

远远别山金白足，重重峻宇出青莲。端严石像庵犹在，若个寻庵复坐禅。
和咏雪二首
卫宗武（宋代）

飞霙应冬候，志喜属诗人。
远岫千尖没，寒林一色新。
年丰呈上瑞，天巧占先春。
比屋银成屋，民贫岂疗贫。
寄友
释文珦（宋代）

故人相别去，岁月良已深。
人皆寄音书，我唯寄其心。
心真无转移，音书有浮湛。
所寄匪有它，但愿保斯谌。
毋为威武屈，毋为富贵淫。
与其常戚戚，不如自愔愔。
但使吾道存，何伤贫病侵。
难与昧者言，托之於长吟。
黄沙关
姚燮（清代）

竹阴线路如螺袅，乱叶扶人出天杪。群岚金碧荷万支，塘是横阑海为沼。

海烟一缕摇薄晴，远山日落天微赪。鸟从海岸明边下，帆向山根缺处行。

帆回鸟转含遥夕，气似初凉弄秋碧。生怜下界怯寒飙，好向蓬莱放歌席。

关人不识兵革愁，卷帘日坐关上楼。兴来自作桃花醉，梦挟沧溟西北流。
哈密
萨迎阿（清代）

雄镇天山第一城，久储粮饷设屯营。路从此地分南北，官出斯屯合送迎。

车马军台时转运，商民戈壁日长征。瓜田万顷期瓜代，好向伊吾咏太平。
壬子八九月读书题词十五首 其十二 穆天子传
曾习经（清代）

黄竹三章悔可追，周家仁厚有流遗。君王寡乐吾真信，不待归途哭盛姬。
清明日郡圃游观者如织余以赵园之约至夕乃还
程公许（宋代）

老怯尊前倒玉山，清晨有约夕曛远。
似知是日笙箫沸，趁赏群芳绮缬班。
细阅余妍能几许，喜因小疾得端间。
持觞不酹春应笑，若欠题材诗亦厚颜。
荆州道中
姚湘（清代）

女媭砧响杳冥冥，楚些吟成不忍听。行过渚宫神黯淡，猿啼夜半在空舲。
句
郑雍（宋代）

访古直寻齐守事，诵诗还爱紫微才。
赋得甘露台赠胡明府
欧大任（明代）

山邑分符政已成，筑台甘露表贤声。铜盘八月分双阙，玉树三危注五城。

南海总歌明主瑞，西京曾识使君名。臣清本是胡家事，不少中原揽辔情。
舟中遇雪
梅尧臣（宋代）

晓风鸣大泽，春雪下长河。
沙草缘堤没，杨花拂水多。
惊鸥不知远，候雁几闻过。
欲问耶溪转，今朝奈兴何。
春日兴庆池上作
强至（宋代）

韦杜风光掠眼明，南山秀色入重城。
林端衮衮晴烟起，冰底溅溅乱水鸣。
载酒小舟聊晚泊，隔花幽鸟忽春声。
汉唐壮观今何在，惟有新蒲细草生。
重午
张镃（宋代）

林间忘时节，今朝忽重午。
雨过天未昧，轻阴障初暑。
追思儿童日，争先缠彩缕。
葵榴映昌歜，梅李参角黍。
书堂给休假，欢呼屡跳舞。
但喜逢佳辰，那知岁如许。
遄经六六回，劳生竟何补。
幸早安静乐，飞潜伴鳞羽。
犹怜艾作人，狞瞠俨当户。
想其亦处畏，势险正骑虎。
孰若平地我，不随时仰俯。
门前鸥鹭波，宅畔花柳圃。
晨看一卷经，暮饮三杯醑。
诗成诗落韵，格调任逾矩。
大胜汩罗人，独醒徒自苦。
别怀玉
史肃（金朝）

官曹不着市门仙，绿发匆匆换少年。惯作簿书尘里梦，愧无山水窟中缘。

蜂腰鹤膝曾搜句，兔角龟毛不论禅。此别相思渺何许，一川山色雁连天。
风入松六首 其五
史承谦（清代）

秋来把卷石栏边。瘦影爱婵娟。碧鲜不受纤尘污，又何须、楚些轻镌。

多谢髯翁妙语，为予先定林泉。

无须更觅软行缠，清境可忘年。萧疏只在横窗外，响珑玲、摆月摇烟。

吟到三更时候，此君相伴无眠。
观林长仁书卷戏题问答 其二
朱熹（宋代）

为爱云泉百尺飞，故将茅屋傍苔矶。几年清梦黄尘里，此日秋风一棹归。
和昌甫 其三
韩淲（宋代）

人言君方君但方，吕诗尤足照僧房。只今尹记畴能问，我辈怀贤未可忘。
雁山纪游七首·大龙湫
薛嵎（宋代）

深冬雷未蛰，雨雹半空飞。
久立怪生眼，回看日变晖。
万松声不出，尺蜃鬣犹威。
僧说分汉阔，长年无早饥。
堂上歌行
高启（明代）

堂上歌，歌南山，主人为欢仰客颜。
翠帷夜卷出两鬟，移尊更饮花树间。
花树间，有明月。
客不醉，歌不歇。
谨次县大夫见属之韵
朱熹（宋代）

抚摩凋瘵为心切，摹写风烟著语亲。只愿从今更无倦，清诗美政逐年新。
杨柳枝·宜春苑外最长条
温庭筠（唐代）

宜春苑外最长条，闲袅春风伴舞腰。
正是玉人肠绝处，一渠春水赤栏桥。
蒙示容斋诗辄为五言仰续逸唱
刘敞（宋代）

达人与道运，投迹系所逢。在治信若凤，处幽固犹龙。

外物纷屡变，中扃豁兼容。乃知云梦区，未足婴其胸。

明公蹈康济，兹世已陶镕。优游就偃息，暇豫奏时雍。

高斋危舍字，数亩环崇墉。虚轩便炎夏，奥室宜隆冬。

采真混出处，造适观羲农。玩名肆独乐，怙势轻万钟。

越人起丹穴，子房去赤松。材为用见循，道以世难从。

古事何昭昭，斯民积颙颙。独应甘棠树，方使来者封。
泰西画人物田舍一幅自蜀携来十余年矣重加装潢以诗志之
杨垕（清代）

横得二尺纵一尺，树里人家好风日。乔木拔地云苍茫，篱落两围中牛羊。

草木辨色如篱长，牛羊隐见罗低昂。屋北似是打稻场，桑梯不取倚坏仓。

谁其牧者三河羌，前顾后侣归不忙。此中虽乐非吾乡。

卧龙山下春射猎，父手射鹿饮鹿血，父膝坐我指我尝。

父今黄泉母白发，南迁得授灌乡田，力田孝弟身手閒。

丈夫躬耕岂足耻，我有天子怜饥寒。
大剑山
鲜于侁（宋代）

武侯渭水屯兵日，司马秦中闲壘时。
远业自能兴汉室，重门何壘守坤维。
刘吴逆峡终摧敌，钟邓缘崖亦济师。
自古存亡关付吒，谁言双剑击安危。
赠阆溪友人之子入觐
解缙（明代）

我昔曾游阆溪上，阆苑仙人过相访。开筵醉月坐琼花，气吐虹霓各千丈。

葛山对面如屏帷，白雨一洗青琉璃。衔红飞鸟忽来下，勾漏丹砂明日归。

武城公子携客来，卿家欢甚怀抱开。传觞踊跃催打鼓，倒挽河水添金杯。

高悬大画白雁飞，画者濠梁崔子西。濡毫请我作诗句，大玺尚有宣和题。

聿来宾从甚杂遝，论古称今恣欢洽。门𥪡岧峣百岁坊，翠柳黄鹂声恰恰。

翻思此地盛文儒，六一文星照碧虚。凤凰瑞世西山真，于菟孝感徐东门。

龙潭学士登金岳，武城真院祠先人。当时墟曲胜邹鲁，弦诵日夜声相闻。

繁华事往文字存，灵芝瑞草香氤氲。麒麟绣绂光堕地，鸑鷟和鸣鸾凤群。

别来倏忽二十载，重寻旧梦无时改。亭亭玉树立当霄，天马空行见风采。

鱼笺索我远游诗，并道严君劳梦思。半生足迹厌江海，陶令欲赋归田诗。

如何更有驱驰想，壮士飘飘九天上。买舟东下朝玉京，彭湖匡阜入眼青。

大江横流作天堑，万国如此宗神明。观光禁御日五色，访道桥门奏金石。

蕊珠宫里阅琼文，金粟林中话空寂。草堂古篆两三行，正如金薤垂琳琅。

吴人天玺殒星石，皇家字画蛟龙翔。暇时载酒一坐卧，明珠径寸当空堕。

拾装又作蓟门行，析津之水浮蓬瀛。天回北斗运此杯，地合九城通杳冥。

黄发含哺鼓腹歌，常从五夜听云和。周宣中兴有石鼓，奠鼎国学包山河。

君能睹此实奇伟，下视五岳如陂陀。会当拓取一万本，便可拂袖归山阿。

买田筑室守金玉，扶老携幼瞻羲和。重来阆溪为翁寿，与君握手同游歌。
题红桃白头翁鸟 其一
胡奎（元代）

浅红花片间深红，老眼看花似雾中。我亦前身花里鸟，头颅如雪爱春风。
咏安仁宰捣蒜
蒋贻恭（五代）

安仁县令好诛求，百姓脂膏满面流。半破磁缸成醋酒，

死牛肠肚作馒头。帐生岁取餐三顿，乡老盘庚犯五瓯。

半醉半醒齐出县，共伤涂炭不胜愁。
齐天乐 灯花，和兰当韵
樊增祥（清代）

玉缸撩我看花眼，昨宵已曾开过。浅浅垂春，深深照夜，暗结连珠双朵。

闲愁无那。算小草红心，有情如我。未忍挑伊，依前戴上玉钗可。

纱窗又催月上，正蛩鸣粉壁，蟾啮金锁。网户蛛灵，填河鹊喜，好梦都凭伊做。

青扉玉琐。忆宝炬宫莲，自天飘堕。莫误相思，当他红豆颗。
得赵叔问衢婺道中书作寄
程俱（宋代）

田中有秫醉渊明，石上无禾养伯龄。耸涧苍根终郁郁，拂云归翼会冥冥。

避喧人境心随远，入梦家山眼共青。岁晚定知成二老，深惭招隐苦丁宁。
海上逢陈生
王恭（明代）

陈生拜揖当路岐，未道姓名那得知。别离不觉二十载，倏忽相逢如有期。

忆子年才十五六，负笈朝朝向予读。我今须鬓已皤然，子亦形容过半宿。

别路萧条霜正深，无钱沽酒又分襟。到家若见平生友，为我慇勤达远心。
浮邱八景 其三 珊瑚井
姚光泮（明代）

泉涌珊瑚浸碧池，葛洪丹炼已多时。几回清浅今犹在，酌水何如忆隐之。
五溪
陶弼（宋代）

六月五溪边，溪深气象偏。
昼阴疑雨后，久冷觉秋先。
栈倚临崖石，竿通隔领泉。
片帆云里现，知是贡賨船。
拟九颂 其一 龙鹤山
程公许（宋代）

龙吟兮九渊，鹤唳兮九天。飞仙兮下寥阔，鹤可驭兮龙可鞭。

白云兮坌谷，飞泉兮鸣筑。掇瑶草兮帝庭，搴琼林兮木末。

问老仙兮何为，珠庭宴兮悦怡。启琼笈兮探道帙，盼灵童兮往授之。

粲仙李兮芳奕叶，主斯文兮千岁期。维嵩岳兮峻极，繄甫申兮孕质。

彼圩顶兮尼丘，非毓圣兮何述。伟兹山兮万仞，独载英兮一家。

下培塿兮何有，上帝阍兮可排。龙奋髯兮翔骞，鹤整翮兮褊褼。

洒瓢滴兮泽苗槁，何蕙帐兮吾久淹。
书于灵济方丈
陈著（宋代）

信步领儿行，又来天尽堂。
老衰凭酒健，春好得诗香。
花柳年年事，江山处处乡。
拍阑一相和知，白鸟入微茫。
偈
释心道（宋代）

师子嚬呻，象王哮吼。
云门北斗里藏身，白云因何唤作手。
三世诸佛不能知，狸奴白牯却知有。
雨打梨花蛱蝶飞，风吹柳絮毛毬走。
同萚石鱼门集丹叔侍读斋观所藏宋张择端清明上河图真迹卷
翁方刚（清代）

呜呼政宣翰林画，题字大定明昌閒。其时金已{辶止}都汴，绿云红雪堆三山。

却想花石运艘日，笙瓦百货笔莫述，竟借蔓草离黍看。

梁园清明花几落，鹊山寒食酒又残。长沙百年追世泽，钤山千镪输权奸。

文江才子簿作记，南濠题跋语可删。传闻内臣窃胠箧，御沟藏弆力所殚。

或疑匿去入冯保，保也手跋今尚完。向来青父踵性父，不言李祁与吴宽。

冯后流落托谁手，瘦金签迹觅已难。主人具眼富搜择，此物自归天不悭。

晴窗吾辈得目饫，一洗平日胸回环。可作《易图》玩消长，又作《无逸》《豳风》观。

画家一技乃至此。呜呼此乃真择端。
刘公佐亲家奉议挽词二首 其二
杨万里（宋代）

一命华其老，诸昆半作官。相高仍孝悌，不但盛衣冠。

近别那云诀，临丧独忍看。心知公不恨，我自泪难乾。
赠白溪渔者张子正
彭印古（清代）

一蓑一笠一壶春，载入烟波醉白蘋。溪底有天常钓月，舟中无地可容尘。

扣舷高唱云山响，倚棹安眠鱼鸟邻。何事彼苍偏厚汝，慨然相放作闲人。
过洺州
强至（宋代）

朔野风烟古，临洺气象存。
魏风沿土性，漳水抱城根。
故垒盘荒草，残碑落近村。
太平民产富，桑柘半郊原。
再和秉国约游石淙
司马光（宋代）

上国分携十五秋，未尝偶坐捧茶瓯。
石淙今会须如约，彼此相毛各满头。
石门岩
赵师立（宋代）

胜境传天下，曾封第七山。一岩悬石际，万木插云间。

鸟过暮天碧，牛眠冬日闲。歌声初隐隐，疑自武陵还。
秋兴 其三
陈炅（明代）

云尽江空大火流，丹枫岸接白蘋洲。三漕溪上闻豺虎，七夕楼蘋望女牛。

岂谓多才偏有恨，未曾为客不知秋。人生尽被风尘老，肯信閒居易白头。
送李方
邹浩（宋代）

我迁汉阳居，君为建阳掾。江山几千里，何当重会面。

身世波上萍，岁月弦上箭。自古以叹嗟，不古乃独见。

为仁岂由人，弘道道该遍。万生无终穷，同我一方便。

壑源春焙香，黄鹂静中啭。简书有光阴，归坐亦可燕。

此事入高明，了了为君见。舟车暂西东，勿受离情转。
寿监院应公
释今鸷（明代）

僧多六十作閒人，君正勤劳在六旬。心等虚空无彼我，病除四大益精神。

可知难处真如幻，莫作歧看冤亦亲。吾道埋头风雪下，不须飏颂落声尘。
相国寺
罗公升（宋代）

白璧犹书唐岁月，都城更记旧朝廷。
如何六代明天子，不及缁衣独有灵。
再观十里塘捕鱼有叹
杨万里（宋代）

渔者都星散，那知不是真。
忽然重举网，何许有逃鳞。
暗漉泥中玉，光跳日下银。
江湖无避处，而况野塘滨。
谢御史王素竹免里正之役
舒岳祥（宋代）

绣衣御史当霄立，星次周流到上吧。
万里东隅观出日，十年幽蛰听惊雷。
顿令绝学知书贵，解使贪官觉贿灾。
恩及老生何以报，只将颂语献行台。
桃花双鹊图
刘铉（宋代）

双鹊何处声查查，夭桃一树红蒸霞。
美人忽听心自喜，卷帘遥对启窗纱。
恐惊枝上鸟，未折枝上花。
花任啄残应不惜，早教归信来天涯。
贺新郎 雨后追悼亡弟
王瑗（清代）

正是人无寐。更何堪、芭蕉摇雨，故添愁思。犹记年时当夜永，伴我绣窗嬉戏。

还剪烛、摊书斐几。共说种槐馀庆远，喜传家、能续青缃矣。

头角露，望吾弟。

琼枝何意经霜萎。最堪悲、临终合十，祝亲有子。兔走乌飞三载疾，不见紫胞再世。

惭愧煞、北宫养志。几欲长号声转咽，怕重伤白发思儿意。

天为我，暗流泪。
咏史诗
阮瑀（魏晋）

燕丹善勇士。荆轲为上宾。
图尽擢匕首。长驱西入秦。
素车驾白马。相送易水津。
渐离击筑歌。悲声感路人。
举坐同咨嗟。叹气若青云。
读程子易傅
孙应时（宋代）

事业潜三圣，文章似六经。
微言归易简，精意极丁宁。
道在非畴昔，人亡故典刑。
斋心对薰几，秋月梦初醒。
送慎彦邻
徐积（宋代）

只知北海鹏将化，不谓丹山凤正栖。却忆吴江桥上月，共君长啸入云霓。
趋府候晓，呈两县僚友
韦应物（唐代）

趋府不遑安，中宵出户看。满天星尚在，近壁烛仍残。

立马频惊曙，垂帘却避寒。可怜同宦者，应悟下流难。
松风度曲
释惟一（宋代）

大夫噫气撼青冥，余韵萧骚入户庭。
递到高山流水意，不知谁解眼中听。
栈道杂诗 其一
李元沪（清代）

地入褒斜道，蟠空上杳冥。千寻窥涧黑，一线束天青。

林影孤罴坐，山风怪蟒腥。魂伤北来客，吁骇此初经。
江涨
方回（元代）

暑雪西南下，愁霖日夜倾。
高城人避水，古庙吏祈晴。
沙鸟依庭宿，渔船入市行。
老夫隐几意，可但悯吾生。
答大慧举灵云悟桃花颂
释净全（宋代）

灵云一见两眉横，引得渔翁良计生。
白浪起时抛一钓，任教鱼鳖竞头争。
秦
吴殳（明代）

质子妖姬货可居，六王未毕已丘墟。鞭桥东去无灵药，骖乘西归有鲍鱼。

黄犬泪中惭废立，白蛇醉里报驱除。当时早为秦非计，牧地为封食有馀。
骗马行
张深（宋代）

倾杯一曲勤政楼，四百马舞金铃秋。名驹仅充木床玩，壮士亦铃盐车愁。

我朝练马马日编，勇技灵随马势变。人如鸟隼马如龙，骨腾肉飞堪百战。

云阴漠漠平沙开，健儿三五躤柳来。短衣窄袖气精紧，色目迭出矜奇侅。

一人反引如猿狖，一人侧起苍鹰骤。一人倒立足穿花，倏忽鬃前倏尾后。

倏然马腹小可藏，筋斗一落千丈强。全身离鞍脚出镫，欲起不起歌《伊》《凉》。

阴阳两手疾于磨，电在飞仙膊下过。挑抽凿剃托吊剪，鞍背从容任掀簸。

有时对面两骑驱，交臂暗度马不知。有时连环八蹄骋，左超右踔无停时。

马乎岂竟解人意，马亦随人作游戏。伎完人马两从容，汗喘俱无神采异。

漫夸曲踊逾三驼，迅捷轻趫未足多。千秋万岁奉天子，信是京营曳落河。
古意
宋徵舆（清代）

碧玉堂西红粉楼，楼中思妇忆凉州。咸阳桥上三年梦，回乐峰前万里愁。

秦地烟花明月夜，胡天沙草白云秋。离魂不识金微路，愿逐交河水北流。
答僧澈
知玄（唐代）

观君法苑思冲虚，使我真乘刃有馀。若使龙光时可待，

应怜僧有论成初。五车外典知谁敌，九趣多才恐不如。

萧寺讲轩横淡荡，帝乡云树正扶疏。几生曾得闍瑜意，

今日堪将贝叶书。一振微言冠千古，何人执卷问吾庐。
汉宫求仙谣
刘珊（清代）

五柞深宫夜乞灵，冰函瑶笈费丁宁。穆王池上西王母，又控青鸾下汉廷。
和李平仲出郊
王质（宋代）

渡头脆柳不堪攀，岭背彫枫尚见斑。店小青旗低拂马，寺荒苍藓暗封关。

但知鱼乐如吾乐，未必僧閒似我閒。忽忆去年今日处，楚山欲尽见秦山。
和子进六言二首
范祖禹（宋代）

夜静碧天如水，山空明月随人。
此兴庾公非浅，远游王子何频。
栖禅寺
崔放之（宋代）

自从白马驮经始，宝地绀园知有几。
今见逍遥岩洞深，啼猿坞有栖禅寺。
嵯峨楼阁东西桥，掬水闻香景趣饶。
讲经云外天花落，卓锡林边暑气消。
尘埃不到松关口，僧老渐随松影瘦。
谁知好事眼能青，借与诗人信宿逗。
山高地僻月空圆，晨钟暮鼓惊龙眠。
看来懒把无生学，长笑一声归钓船。
题友人屋
李昌符（唐代）

松底诗人宅，闲门远岫孤。数家分小径，一水截平芜。

竹节偶相对，鸟名多自呼。爱君真静者，欲去又踟蹰。
三月二十八日赠周判官
白居易（唐代）

一春惆怅残三日，醉问周郎忆得无。

柳絮送人莺劝酒，去年今日别东都。
暮春过南浦
潘宝（明代）

江上人家春水西，桃花短短压墙低。可怜十日东风恶，红雨满林啼竹鸡。
槐阴
刘敞（宋代）

都城广陌如绮分，绿槐左右结浮云。火轮东升又西没，倒影参浮朝复曛。

轻车重马谁家子，侧肩相逢密如蚁。共看择荫须臾间，可怜争道寻常里。

下有沟水日夜流，年华视此俱悠悠。
送袁重其归吴门
陆元辅（清代）

青眼沧桑阅逝波，百年世事足悲歌。尊前故旧凋零半，乱后文悲感慨多。

鲈脍正堪淹客棹，《骊驹》无奈向关河。凭君一寄昌亭泪，江左风流更几何？
用前韵索彦智和诗
张纲（宋代）

老将诗坛数按临，词锋疑有受降心。夜严旗鼓吾将勉，只恐秦师壁已深。
奉和九月九日登慈恩寺浮图应制
毕乾泰（唐代）

鹦林花塔启，凤辇顺时游。重九昭皇庆，大千扬帝休。

耆闍妙法阐，王舍睿文流。至德覃无极，小臣歌讵酬。
柳梢青·晴雪楼台
赵长卿（宋代）

晴雪楼台，试灯帘幕，适是元宵。罗绮娇春，帝城风景，今夜应饶。争知我系如匏，便月良天任教。早闭柴门，从他箫鼓，细打轻敲。
咏史
陈普（宋代）

父自耕田母自桑，受天命与汉同亡。百年魏晋烟云散，千古隆中日月光。
同苏伯固游东山寺
洪刍（宋代）

五里来寻祇树园，寒蝉嘒嘒叶纷纷。田间坏衲僧收稻，天外奇纷山作云。

半榻华胥聊共寄，一盂香积许同分。迎人返照不无意，送客残钟犹自闻。
次韵康庆之秋雨喜凉书怀五首 其三
方回（元代）

补衮据鼎鼐，赐履铭旂常。流汗每浃背，孰知北窗凉。

协力诛楚新，见忌于高光。商山与富春，采钓庸何伤。
天宁节後二日集英赐燕辄成长句
晁说之（宋代）

诞弥阳月播阳春，万寿杯余燕豆申。
殿角垂虹天意喜，壁缇交凤日华新。
星回毕雨金沙净，书发狄封玉甑陈。
何事升平楼寂寞，要将艮岳共璘珣。
排门夫
方岳（宋代）

一家一夫排门起，五家一甲单出里。
夫须襏襫潦雾愁，与官输木供边垒。
沙场草青胡运衰，军书抵急飞尘埃。
官须排杈二十万，岩邑配以三千枚。
黠贪分头挼裳唾，田里宁容高枕卧。
望青径指三尺坟，踏白邀为万金货。
残尔家，尔勿嗟，行取金钱宁尔耶。
小人所忧在一饭，政坐尔冢残吾家。
待吾举火者百指，母已癃病儿垂髽。
社朝浸种亦已芽，秧田未翻生荠花。
吏呼劝农今几日，典衣已供塘堨册。
九年回首奈若何，梦绕江南与江北。
【南吕】一枝花_惜春夺残造
马致远（元代）

惜春
夺残造化功，占断繁华富，芳名喧上苑，和气满皇都。论春秀谁如，一任教浪蕊闲花坞。正是断人肠三月初，本待学煮海张生，生扭做游春杜甫。
【梁州】齐臻臻珠围翠绕，冷清清绿暗红疏，但合眼梦里寻春去。春光堪画，春景堪图，春心狂荡，春梦何如？消春愁不曾两叶眉舒，殢春娇一点心酥。感春情来来往往蜂媒，动春意哀哀怨怨杜宇，乱春心乔乔怯怯莺雏。春光，怎如？绿窗犹唱留春住，怎肯把春负？长要春风醉后扶，春梦似华胥。
【隔尾】休耽阁一天柳絮如绵舞，满地残花似锦铺，九十日春光等闲赠。云窗月户，狂风聚雨，休没乱杀东君做不得主。
惜罇空(敦煌出土版本）
李白（唐代）

君不见黄河之水天上来，奔流到海不复回。
君不见床头明镜悲白发，朝如青云暮成雪。
人生得意须尽欢，莫使金樽空对月。
天生吾徒有俊才，千金散尽还复来。
烹羊宰牛且为乐，会须一饮三百杯。
岑夫子，丹丘生，与君歌一曲，请君为我倾。
钟鼓玉帛岂足贵，但愿长醉不用醒。
古来圣贤皆死尽，惟有饮者留其名。
陈王昔时宴平乐，斗酒十千恣欢谑。
主人何为言少钱，径须沽取对君酌。
五花马，千金裘。
呼儿将出换美酒，与尔同销万古愁。
答寄尧夫先生
韩绛（宋代）

君子志於道，出处非一端。
伊尹负鼎俎，颜渊东瓢箪。
斯自理适当，匪缘情所安。
超然达者致，邈矣谁可攀。
嗟嗟狂若狷，狥已缺其完。
轩冕死不释，山林趋不还。
我爱邵夫子，醇气充见颜。
群经究彼邃，古史阅而删。
不为诡异行，已蹈时俗难。
逃名去其奥，築室伊洛间。
抱业舍仕进，竭心奉亲欢。
脩竹当环堵，寒流日潺潺。
问谁从之游，结驷款其关。
兹予久欣慕，欲往良独艰。
幸君适河内，至此解征鞍。
僚友恃交旧，屈致及门阑。
前迎倒我屣，布席罗雕盘。
高谈未一二，长揖忽归骞。
不意馈双鲤，剖腴出琅玕。
何以报嘉惠，永怀金与兰。
伤画松道芬上人（因画钓台江山而逝）
徐凝（唐代）

百法驱驰百年寿，五劳消瘦五株松。

昨来闻道严陵死，画到青山第几重。
次韵寄题李氏月心精舍
徐瑞（宋代）

坎阳为心亦为月，妙质一点何玲珑。
君看灵光湛止水，塾与明玲行秋空。
万古娟娟不改色，百年忽忽俱成翁。
盈虚如彼莫消长，试参此语将无同。
玉泓馆送沈嘉则归越得微字
吴孺子（明代）

江上青草出，与君俱未归。
相看尽客泪，明日卷征衣。
细雨钓舟湿，乱山樵路微。
异时能裸葬，白首定相依。
喜闻开经筵口号
李孝光（元代）

封事如蚕照绿函，九关虎豹静眈眈。天垂赤县神州外，地入黄旗紫盖南。